নির্বাচনে উৎসবমুখর পরিবেশ বজায় থাকবে : আইজিপি | প্রিয়দেশ
প্রিয়দেশ » বাংলাদেশ • শীর্ষ খবর » নির্বাচনে উৎসবমুখর পরিবেশ বজায় থাকবে : আইজিপি
পুলিশের মহাপরিদর্শক (আইজিপি) ড. মোহাম্মদ জাবেদ পাটোয়ারী বলেছেন, ঢাকার দুই সিটি কর্পোরেশন নির্বাচনে এখন পর্যন্ত চমৎকার, সুন্দর পরিবেশ বজায় রয়েছে। ভোটের দিনেও উৎসবমুখর, সুন্দর ও চমৎকার একটি পরিবেশ থাকবে।
তিনি আজ বুধবার সন্ধ্যায় ঢাকা উত্তর ও দক্ষিণ সিটি কর্পোরেশন নির্বাচন নিয়ে রাজধানীর আগারগাঁওয়ে নির্বাচন কমিশনের (ইসি) সঙ্গে বৈঠকে শেষে সাংবাদিকদের এসব কথা বলেন।
আইজিপি বলেন, এ পর্যন্ত উৎসবমুখর এবং সুন্দর একটি পরিবেশ রয়েছে। প্রার্থীরা তাদের প্রচারণা চালাচ্ছেন। আশা করছি ভোটের আর যে কয়দিন আছে এই ক’দিন উৎসবমুখর, সুন্দর ও চমৎকার একটি পরিবেশ বজায় থাকবে।
সাংবাদিকদের এক প্রশ্নের জবাবে তিনি বলেন, উল্লেখ করার মতো কোন ঘটনা এ পর্যন্ত নেই। পুলিশ এবং আইন-শৃঙ্খলা বাহিনী তাদের সর্বোচ্চ প্রচেষ্টা গ্রহণ করেছেন ভোটারদের আস্থা এবং বিশ্বাস রাখার জন্য। শেষ সময় পর্যন্ত তা বজায় রাখবো।
প্রধান নির্বাচন কমিশনার কেএম নূরুল হুদার সভাপতিত্বে অনুষ্ঠিত বৈঠকে নির্বাচন কমিশনার মাহবুব তালুকদার, মো. রফিকুল ইসলাম, কবিতা খানম এবং অতিরিক্ত সচিব মোখলেছুর রহমান, অতিরিক্ত মহাপুলিশ পরিদর্শক, বর্ডার গার্ড বাংলাদেশ, র‌্যাব, আনসার ও ভিডিপি, ডিজিএফআই, এনএসআইয়ের মহাপরিচালক, বিভাগীয় কমিশনার, ঢাকা মহানগর পুলিশ কমিশনার, ঢাকা রেঞ্জের উপ-মহাপুলিশ পরিদর্শক, ঢাকা জেলা প্রশাসক ও ঢাকার পুলিশ সুপারসহ সংশ্লিষ্ট কর্মকর্তারা অংশ নেন।
← বঙ্গবন্ধুর দুটি স্বপ্ন ছিল : জনপ্রশাসন প্রতিমন্ত্রী
অসহনীয় রোহিঙ্গা বোঝা সরিয়ে নিন : ওবায়দুল কাদের →